**toamna ca o frustrare**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

a venit toamna ca o frustrare

simte-i regretele într-un amurg

ascunde-i pudoarea

sub absenţa rochiei tale

sau chiar într-un sărut ceva

mai lung

a venit toamna ca o insinuare

îmbracă-te cu o câmpie de bronz

cu o ceaţă

cu ceva

încearcă să-i aduni roua cu buzele

sau sub pleoape

în odaia ta

încearcă să strângi cu mâinile deşirate

umbra cocorilor din viaţa mea

într-o clepsidră de piatră

într-o oală de lut

sau în poala ta

a venit toamna într-o cămaşă intensă

încearcă să umbli în vârful degetelor

prin sufletul meu

printr-o pădure mare cât o tristeţe

ori prin duhul ei

a venit toamna pe numele tău

ca o flacără tremurând

calcă uşor printre torţe de arbori

ca printr-un templu arzând

sau dacă nu,

aleargă goală prin iederă

ori mai lin pe pământ

pluteşte şoptit ca făptura unei frunze

întâmplător

în patul meu căzând

să pot înţelege sensul

şi foşnetul clipei

luată de vânt